Serrgêra Hamleya 15ê Tebaxe xeylêk cayanê dinya de ameye fîrazkerdene. Şaristananê Gavle, Borlande, Bordeaux û Toronto de zî şayîye estbî.
Gavle
Şaristanê Gavle yê Swêdî de roja şemeyî şayîye bi deqayêkê rêzgirewtişî dest pêkerde. Hemsereka Meclîsê Şarî yê Gavlebrogî Makbule Maraş şayîye de qisey kerd û vat: ''15ê Tebaxe seba kurdan roşanê ganîbîyayîşî yo. Guleyo ke Fermandar Egîdî 15ê Tebaxe de eştbi Heftanîn de veng da.'' Nûman Bakirî zî şayîye de qisey kerd û vat: ''30 serran ra dima guleyo verên resa armancê xo.''
Borlange
Şaristanê Borlange yê Swêdî de zî şayîye bi deqayêkê rêzgirewtişî dest pêkerde û şehîdî ameyî yadkerdene. Nameyê NÇDKyî ser o Şefîk Agirî qisey kerd û vat: ''Êyê ke ma resnayî nê rojan şehîd ê.'' Agirî selam da xoverdayîşê Heftanînî. Wekîlê Partîya Çepe ya Swêdî Daniel Rizatî zî pare kerd ke ganî PKK sey temsîlkarê meşrûyî yê kurdan bêro dîyene û PKK lîsteya terorî ra bêr vetene.
Bordeaux
Şaristanê Bordeauxî yê Fransa de Hamleya 15ê Tebaxe ameye fîrazkerdene. Kurdîstanijî rayberîya Meclîsê Bordeauxî yê CDKyî de rayraşîyayîşêk kerd. Rayraşîyayîş de fotografê Rayberê Şarê Kurdî Abdullah Ocalanî, alayê PKK, YPG û YPJyî ameyî berzkerdene.
Toronto
Şaristanê Torontoyî yê Kanada de şayîye bi deqayêkê rêzgirewtişî dest pêkerde. Dima sînevîzyonêk ame mojnayene. Hemserekanê Merkezê Komelê Demokratîkî Yahya dursunî û Leyla Elmas derheqê girîngî û manaya 15ê Tebaxe de qisey kerd.
